РЕПУБЛИКА СРБИЈА

НАРОДНА СКУПШТИНА

Одбор за правосуђе, државну

управу и локалну самоуправу

07 Број: 06-2/60-25

20. мај 2025. године

Б е о г р а д

**З А П И С Н И К**

**ТРЕЋЕ СЕДНИЦЕ ОДБОРА ЗА ПРАВОСУЂЕ, ДРЖАВНУ УПРАВУ**

**И ЛОКАЛНУ САМОУПРАВУ, ОДРЖАНЕ 13. МАЈА 2025. ГОДИНЕ**

Седница је почела у 12,00 часова.

Седницом је председавао др Угљеша Мрдић, председник Одбора.

Седници су присуствовали чланови Одбора: Драган Николић, Јасмина Палуровић, Биљана Илић Стошић, Лидија Начић, Ђорђе Комленски, Наташа Милић Милаш, Ристо Костов, Ана Крстић, Верица Милановић и проф. др Јелена Јеринић.

Седници су присуствовали и: Горан Спасојевић, заменик члана Јована Палалића и Борис Бајић, заменик члана проф. др Балинта Пастора.

Седници нису присуствовали чланови Одбора: Павле Грбовић, Александар Ивановић, Филип Таталовић и Дејан Шулкић, као ни њихови заменици.

Седници су присуствовали Дејан Дамјановић, директор Агенције за спречавање корупције и Наташа Божић, секретар Агенције за спречавање корупције.

Седници је присуствовала и народна посланица др Тијана Перић Дилигенски која није члан Одбора.

Пре утврђивања дневног реда председник Одбора је обавестио чланове и заменике чланова Одбора да није било примедби у писаној форми на Записник Друге седнице Одбора, па је ставио на гласање, а чланови и заменици чланова Одбора су **већином гласова** усвојили Записник Друге седнице одржане 28. фебруара 2025. године.

Председник Одбора је обавестио чланове и заменике чланова Одбора да је, на основу чланова 82. и 92. став 2. и 4. Пословника Народне скупштине Верица Милановић, чланица Одбора, заједно са народном посланицом др Тијаном Перић Дилигенски поднела предлог да се дневни ред Треће седнице Одбора допуни тачком „Захтев за разрешење директора Агенције за спречавање корупције“, па је ставио на гласање наведени предлог. Чланови и заменици чланова Одбора **већином гласова** **нису усвојили** предложену допуну дневног реда.

Чланови и заменици чланова Одбора су **већином гласова** утврдили следећи

Д н е в н и р е д :

1. Давање сагласности на Правилник о унутрашњем уређењу и систематизацији радних места у Служби Агенције за спречавање корупције, који је доставила Агенција за спречавање корупције (02-475/25 од 17. марта 2025. године).

**ПРВА ТАЧКА:** Давање сагласности на Правилник о унутрашњем уређењу и систематизацији радних места у Служби Агенције за спречавање корупције, који је доставила Агенција за спречавање корупције (02-475/25 од 17. марта 2025. године).

Председник Одбора је обавестио чланове и заменике чланова Одбора да је чланом 30. став 3. Закона о спречавању корупције прописано да се унутрашње уређење и систематизација радних места у Служби Агенције за спречавање корупције (у даљем тексту: Агенција) уређују актом који доноси директор Агенције, по прибављеном мишљењу Већа Агенције и уз сагласност Одбора Народне скупштине надлежног за послове државне управе, те да је директор Агенције дописом од 17. марта 2025. године Одбору за правосуђе, државну управу и локалну самоуправу доставио Предлог правилника о унутрашњем уређењу и систематизацији радних места у Служби Агенције за спречавање корупције (у даљем тексту: Правилник), као и мишљење Већа Агенције.

**Дејан Дамјановић** je представио Правилник, наводећи да је Правилник добио позитивно мишење Већа Агенције дана 11. марта 2025. године и да су предложе измене нужне ради сврсисходнијег уређења, боље организације послова, економичности и унапређења ефикасности у обављању послова из надлежности Агенције. Указао је да у Правилнику нема значајних измена у односу на постојећу унутрашњу организацију Агенције и да је у питању рационалнија и ефикаснија прерасподела послова између унутрашњих организационих јединица и као пример навео Сектор за правне послове и лобирање који је обухватао више група несродних послова због чега је подељен на два сектора (Сектор за процену ризика од корупције у прописима, лобирање и представке и Сектор за кадровске и правне послове).

Рекао је да је Правилником формиран и Сектор за истраживање и аналитику, имајући у виду да су унутрашње јединице за истраживање корупције и аналитику неоправдано функционисале у различитим секторима, и да ће на предложени начин аналитиком бити покривен рад свих сектора у Агенцији. Остале новине у Правилнику односе се на преобликовање постојећих унутрашњих организационих јединица, редефинисање бројности и квалитета радних места.

Детаљно је образложио нову организациону шему Агенције за спречавање корупције.

Након уводног излагања председавајући је отворио расправу у којој су учествовалиВерица Милановић, Дејан Дамјановић, Јелена Јеринић, Ђорђе Комленски, Тијана Перић Дилигенски, Драган Николић, Ристо Костов, Биљана Илић Стошић и Борис Бајић.

**Верица Милановић** је изјавила жаљење у вези са неприхватањем њеног предлога за допуну дневног реда и изнела став да би кроз расправу у вези са том тачком дневног реда директор Агенције отклонио сумње у вези са његовим радом, које су је мотивисале да поднесе такав предлог.

Подсетила је чланове и заменике чланова Одбора да је Агенција, од оснивања 2010. године, више пута мењала правилник, уз навођење образложених разлога, али да су, по њеном мишљењу, изостајали резултати у раду Агенције.

Указала је на изражену корупцију у области јавног сектора и њен кључни утицај на лоше резултате у општем друштвеном развоју, као и на недовољно указивање пажње представкама грађана у појединим случајевима у којима је постојала сумња у коруптивне активности јавних функционера.

Изнела је став да доношење Правилника неће допринети ефикаснијем раду Агенције у активностима спречавања корупције, имајући у виду да је Агенција својом праксом прерасла у орган који штити јавне функционере уместо да их надзире и контролише.

**Дејан Дамјановић** је оспорио поједине примедбе које је изнела Верица Милановић и том приликом указао на природу делатности Агенције која поседује превентивне, а не репресивне функције. Нагласио је као битно питање јачања интегритета кроз бројне обуке које је Агенција спровела, као и на програме едукације ученика и студената, који су закључени са Министарством просвете и релевентним заводима.

Сматра да нису основане примедбе које се тичу броја запослених у Агенцији и да је планирано расписивање конкурса за недостајућа радна места, али да је проблем мали одзив и мала пролазност на конкурсима за радна места у Агенцији, као и на одлив кадрова.

Нагласио је да Агенција строго води рачуна о управљању својим средствима, која се, по његовим речима, наменски и прописно користе.

Указао је и на потпуност и ажурност базе података Агенције, на спроведене редовне и ванредне контроле од стране Агенције, као и присуство јавности у тим поступцима.

Истакао је да Агенција поступа по свим представкама које су јој поднете, као и да се у случају ненадлежности Агенција обраћа надлежном органу ради даљег поступања, о чему обавештава подносиоца представке.

**Јелена Јеринић** је изнела став да је било потребно допунити дневни ред предложеном тачком, како би се омогућила непосреднија дискусија о стању корупције и о раду Агенције.

Затражила је објашњење о разлозима за постојања в.д. стања за већину помоћника директора Агенције.

Указала је на резултате истраживања о ставу становништва у вези са стањем корупције у Републици Србији, према којима за већину испитаника корупција представља велики проблем у друштву и која је у сталном порасту.

Истакла је да је положај Републике Србије на глобалној листи индекса перцепције корупције веома лош и да је Република Србија од 2012. до 2024. године пала за 25 места, те данас заузима 105-ту позицију.

Указала је на примере корупције који се односе на порекло имовине појединих носилаца јавних функција и на веродостојност података који се налазе у регистру Агенције, те се запитала да ли су јавни функционери прошли обуке којих се дирктор Агенције дотакао у свом излагању.

**Ђорђе Комленски** је изнео став да ће нови Правилник допринети превенцији у спречавању корупције кроз планиране обуке јавних функционера, али да је за достизање жељених резултате потребан одређен проток времена.

Рекао је да Агенцији треба дати већа овлашћењаи могућност спровођења репресивнијих мера, што би утицало на квалитет њеног рада.

Похвалио је начин рада Агенције у случајевима давања сагласности јавним функционерима за обаваљање других функција.

**Тијана Перић Дилигенски** је изнела став да измена Правилника отвара могућности за збрињавање политички подобних лица. Осудила је задржавање в.д. статуса већине помоћника директора Агенције у дужем временском периоду. Негативно је оценила рад Већа Агенције, имајући у виду број решених предмета на месечном нивоу. Изнела је став да је Агенција сарадник политичкој корупцији, с обзиром на то да није предузела ништа у вези са падом надстрешнице на железничкој станици у Новом Саду.

**Јелена Јеринић** је упитала да ли Агенција има у плану да кадровски ојача сектор у чији делокруг спада израда нацрта кривичних пријава и извештаја који се подносе јавним тужилаштвима, имајући у виду да се кривичне пријаве које су поднете од стране Агенције углавном одбацују или се доносе ослобађајуће одлуке по тим кривичним пријавама или се покренути кривични поступци обустављају. Такође, упитала је колико запослених из Агенције прати локалне изборе у Зајечару и Косјерићу и на који начин ће пратити функционерску кампању Српске напредне странке на тим локалним изборима.

**Дејан Дамјановић** је на примедбе Јелене Јеринић указао да је главна активност Агенције подношење прекршајних пријава, а да је већина поступака по кривичним пријавама које је поднела Агенција коначно решена применом института одлагања кривичног гоњења.

Навео је да је Агенција на све представке грађана одговорила и да у том погледу нема привилегованих категорија грађана.

Осврнуо се на примедбе о подацима о глобалном позиционирању Србије у сузбијању корупције и истакао да је активност Агенције у погледу имплементације стандарда успорена имајући у виду да је Влада била у техничком маднату у претходном периоду и да закони, који су неопходни у тој области, нису могли бити донети у Народној скупштини.

Саопштио је да су планиране едукације за локалне изборе у Зајечеру и Косјерићу, али да се чека објављивање изборних листа како би сазнали ко су учесници избора.

Указао је на слабу заинтересованост позваних лица за обуке јавних функционера.

**Драган Николић** је позитувно оценио предлагање нове ораганизације и систематизације радних места у Агенцији, али је и указао на проблем ниских плата у државним органима. Осврнуо се на примедбе опозиционих чланова Одбора и том приликом позвао све грађане који имају сазнања о коруптивним активностима одређених јавних функционера да их пријаве, уколико постоји одређени релевантни степен сумње који треба да буде поткрепљен одређеним доказима.

Подржао је активности Агенције у даљем сузбијању корупције.

**Ристо Костов** је изнео став да ће нови Правилник утицати на повећање продуктивности рада Агенције. Похвалио је посвећеност у раду директора Агенције и позвао да се што пре ангажују неопходни кадрови ради постизања бољег квалитета рада.

**Биљана Илић Стошић** је указала да се новим Правилником не излази из постојећег кадровског плана Агенције, да није указана потреба за већим финансирањем Агенције и тиме похвалила одговоран приступ у управљању Агенцијом.

Посебно је похвалила подручну јединицу Агеније у Крагујевцу, имајући у виду да су грађани, који су били упућени на њене услуге, наишли на професионални приступ запослених.

**Борис Бајић** је истакао да се Агенција у раду креће у границама своје надлежности. Похвалио је едукативне активности Агенције које спроводи кроз обуке јавних функционера. Позитивно је оценио отварање подручних јединица Агенције, што је у складу са повећањем непосреднијег рада Агенције са грађанима, а посебно је похвалио рад подручне јединице исте у Новом Саду.

Како се више нико није јавио за реч председник Одбора је закључио расправу и ставио на гласање предлог да Одбор донесе Одлуку којом се даје сагласност на Правилник о унутрашњем уређењу и систематизацији радних места у Служби Агенције за спречавање корупције Број: 110-00-0002/25-01 од 07. марта 2025. године, који је предложио директор Агенције за спречавање корупције, по прибављеном позитивном мишљењу Већа Агенције за спречавање корупције (Мишљење Већа Агенције за спречавање корупције број 014-011-00-0089/25-02 од 11. марта 2025. године).

Чланови и заменици чланова Одбора су **већином гласова** прихватили наведени предлог.

Седница је завршена у 13,30 часова.

СЕКРЕТАР ПРЕДСЕДНИК

Сања Пецељ др Угљеша Мрдић